Hafslund E-CO AS
Store norske leksikon,Teknologi og industri,Energi,Kraftselskaper og kraftverk
Hafslund E-CO er Norges nest største kraftprodusent, etter Statkraft. Selskapet eier helt eller delvis 80 kraftanlegg over hele Sør-Norge. Middelproduksjon er på omkring 18 TWh per år og produksjonskapasiteten er 5200 MW.
Selskapets kjernevirksomhet er utbygging, drift og vedlikehold av vannkraftanlegg, leveranse av system- og balansetjenester til kraftsystemet og omsetning av elektrisk kraft i engrosmarkedet. Selskapet har hovedkontor i Oslo. Historikk Christiania Elektricitetsværk ble etablert i 1892. Det ble i 1921 sammenslått med byens kommunale gassverk til Kristiania Gas- og Elektricitetsverker, fra 1930 under navnet Oslo Lysverker, som i 1991 ble omgjort til aksjeselskapet Oslo Energi.Oslo Energi ble i 1996 omorganisert, og selskapets virksomhet innen kraftnett og fjernvarme (fra 1997 kalt Viken Energinett) og kraftsalg ble etter hvert overtatt av energikonsernet Hafslund, hvor Oslo kommune var største eier. Den gjenværende kraftproduksjonen fikk i 2001 navnet E-CO Energi.Etter en omstrukturering av Oslo kommunes eierandeler i energisektoren i 2017 ble Hafslunds vannkraftverk innlemmet i E-CO Energi. Fra 2018 er selskapet en del av Hafslund E-CO konsernet, som er heleid av Oslo kommune. I 2019 ble virksomhetene i Eidsiva Energi og Hafslund E-CO slått sammen, og heter nå Hafslund E-CO Vannkraft AS, mens tidligere Eidsiva Vannkraft AS etter sammenslåingen heter Hafslund E-CO Vannkraft Innlandet AS.Til daglig vil all virksomhet som har med vannkraftkraftproduksjon å gjøre fremstå som Hafslund E-CO. Les mer i Store norske leksikon vannkraft Eksterne lenker Hafslund E-CO